Okresná prokuratúra Čadca 
Slovenských dobrovoľníkov 2749/12 A, 022 74 Čadca 4 	

Sp. zn. : Pv 1316/09/5502	Čadca, 10.1.2014
EEČ : 2-37-7-2014

U Z N E S E N I E

Trestná vec:	obvinená XXXXX  
Prečin:	Podvod podľa § 221 odsek 1 Trestného zákona číslo 300/2005 Zbierky zákonov v znení zákona číslo 218/2007 Zbierky zákonov

Rozhodol: 	prokurátor Okresnej prokuratúry Čadca
Podľa § 217 odsek 1 Trestného poriadku vyslovujem, že obvinená:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry XXXXX zo dňa 23.7.2010, spisová značka Pv 1316/09/5502, ktorým podľa § 216 odsek 1 Trestného poriadku podmienečne zastavil trestné stíhanie, osvedčila.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
Proti obvinenej bolo uznesením Okresnej prokuratúry v Čadci pod sp. zn. Pv 1316/09 - 15 zo dňa 23. júla 2010 podľa § 216 ods. 1 Trestného poriadku podmienečne zastavené trestné stíhanie so skúšobnou dobou v trvaní 40 (štyridsať) mesiacov, pre prečin podvodu podľa § 221 ods. 1 Trestného zákona na tom skutkovom základe, že ako obchodná zástupkyňa spoločnosti XXXXX, s.r.o. Bratislava vykonávajúca činnosť na základe Zmluvy o obchodnom zastúpení, dňa 15.10.2007 v obci XXXXX, okres XXXXX vystavila fiktívnu zmluvu o spotrebiteľskom úvere č. 268567417 na sumu 10.000,- Sk, ďalej dňa 23.12.2007 na tom istom mieste vystavila fiktívnu zmluvu o spotrebiteľskom úvere č. 268260125 na sumu 32.000,- Sk v ktorých uviedla osobné údaje XXXXX, nar. 14.03.1959, trvale bytom XXXXX 725, ktoré získala nezisteným spôsobom, pričom jej osobné údaje použila bez jej vedomia a súhlasu s tým, že malo ísť o žiadateľa o úver, kde zmluvy sama podpísala a predložila spoločnosti XXXXX, s.r.o. Bratislava, poskytovateľovi úveru, na základe čoho od spoločnosti XXXXX, s.r.o. Bratislava obdržala finančnú hotovosť v sume 42.000,- Sk, ktorú použila pre osobnú potrebu, čím spoločnosti XXXXX, s. r. o. Bratislava spôsobila škodu v sume najmenej 42.000,- Sk (1.394,14 €).

Uznesením prokurátora Okresnej prokuratúry XXXXX zo dňa 23.7.2010, spisová značka Pv 1316/09/5502, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
40 mesiacov
Odôvodnenie:
Uznesením Okresnej prokuratúry v Čadci pod sp. zn. Pv 1316/09 - 15 zo dňa 23. júla 2010 bolo podľa § 216 ods. 1 Trestného poriadku podmienečne zastavené trestné stíhanie proti obvinenej XXXXX pre prečin podvodu podľa § 221 ods. 1 Trestného zákona, na tom skutkovom základe, ako je uvedené vo výrokovej časti tohto uznesenia. 

Podľa § 216 ods. 2 Trestného poriadku bola obvinenej XXXXX určená skúšobná doba v trvaní 40 (štyridsať) mesiacov. Zároveň bola obvinenej XXXXX podľa § 216 ods. 3 Trestného poriadku uložená povinnosť nahradiť škodu poškodenej spoločnosti XXXXX, s.r.o. Bratislava v sume 1.969,88 € v priebehu skúšobnej doby. Uznesenie o podmienečnom zastavení trestného stíhania nadobudlo právoplatnosť dňa 03.08.2010 a skúšobná doba uplynula dňa 03.12.2013.

Podľa § 217 ods. 1 Trestného poriadku, ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.

Z vyžiadaných správ od Okresného úradu, odboru všeobecnej vnútornej správy v Čadci, Obvodného oddelenia PZ SR v Čadci, od Obecného úradu XXXXX, ako i z odpisu z registra trestov bolo zistené, že sa obvinená v skúšobnej dobe nedopustila protiprávneho konania, ktoré by bolo dôvodom na vyvodenie záveru o tom, že sa neosvedčila. Obvinená v registri trestov nemá novší záznam. V mieste trvalého bydliska požíva dobrú povesť. Pokiaľ ide o náhradu škody, tak obvinená XXXXX s poškodenou spoločnosťou XXXXX, s.r.o. Bratislava prostredníctvom probačného a mediačného úradníka Okresného súdu v Čadci dňa 22.07.2010 uzatvorila dohodu o náhrade škody, podľa ktorej sa obvinená zaviazala škodu uhradiť v tridsiatich šiestich mesačných splátkach po 50,- €, resp. 78,31 €,- Sk počnúc mesiacom august 2010, pričom posledná splátka mala byť splatná v mesiaci júl 2013. Na základe zabezpečených dokladov v čase rozhodovania o podmienečnom zastavení trestného stíhania bolo ustálené, že obvinenej zostávalo uhradiť sumu 1.969,88 €. Zo správy od poškodenej spoločnosti XXXXX, s.r.o. Bratislava zo dňa 16.12.2013 vyplýva, že uvedená škoda bola uhradená dňa 04.10.2013, teda v skúšobnej dobe

Nakoľko obvinená XXXXX v skúšobnej dobe podmienečného zastavenia trestného stíhania viedla riadny život a splnila uloženú povinnosť nahradiť škodu v priebehu skúšobnej doby, boli splnené podmienky uvedené v ustanovení § 217 ods. 1 Trestného poriadku, a preto som rozhodol tak, ako je uvedené vo výrokovej časti tohto uznesenia. 

Právoplatnosťou uznesenia o tom, že sa obvinený osvedčil, alebo uplynutím lehoty podľa odseku 2 nastávajú účinky zastavenia trestného stíhania podľa § 9 ods. 1 písm. e/ Trestného poriadku.

Poučenie:
	Proti tomuto uzneseniu je v zmysle § 217 ods. 3 Trestného poriadku prípustná sťažnosť, ktorú môže obvinený a poškodený podať do 3 dní od jeho doručenia na Krajskú prokuratúru v Žiline cestou Okresnej prokuratúry v Čadci. Sťažnosť má odkladný účinok. 

Mgr. Roman Lendóci
prokurátor